በአማራ ክልል የተሿሚዎች ሀብት ተመዘገበ
በአማራ ክልል የመንግሥት ተሿሚዎች የተሰጣቸውን ሥልጣን ተጠቅመው አላስፈላጊ ጥቅም እንዳያሰባስቡ ለመከታተል ያመች ዘንድ፣ ሀብታቸው መመዝገቡን የክልሉ የሥነ ምግባርና ፀረ ሙስና ኮሚሽን አስታወቀ፡፡የኮሚሽኑ የመረጃ ባለሙያ አቶ ዮሐንስ ለሪፖርተር እንደተናገሩት፣ በክልሉ ውስጥ ካሉ ተሿሚዎች መካከል የ1,945 ወንድና የ508 ሴት በጠቅላላው የ2,453 ተሿሚዎች ንብረት መዝገቦ የምስክር ወረቀት ሰጥቷል፡፡እንደ አቶ ዮሐንስ ገለጻ፣ በበጀት ዓመቱ በአጠቃላይ የ5,721 ወንድና የ2,474 ሴት በድምሩ የ8,196 ሀብት አስመዝጋቢዎች፣ ሀብታቸውን አስመዝግበው የምስክር ወረቀት ተሰጥቷቸዋል፡፡ ከእነዚህ መካከል የ3,741 ወንድና የ1,893 ሴት በድምሩ የ5,634 የመንግሥት ሠራተኞች እንደሚገኙበት ባለሙያው ጠቁመዋል፡፡በበጀት ዓመቱም ከ16 ሚሊዮን ብር በላይ ገንዘብ በዜጎች ጥቆማ ከምዝበራ መዳኑንም አቶ ዮሐንስ ተናግረዋል፡፡አቶ ዮሐንስ እንደሚሉት፣ ከፋይናንስ ደንብ ውጪ ያላግባብ በሙሰኞች ሊመዘበር የነበረ 16,235,286.05 ብር ማዳን ተችሏል፡፡በባህር ዳር የውኃ አገልግሎት ከቆጣሪ ግዥ ጋር በተያያዘ ሰባት ሚሊዮን ብር፣ በአንጎለላና ጠራ ወረዳ ያላግባብ ሊከፈል የነበረ 444,228 ብር፣ በኦሮሚያ ዞን አርጡማ ፋርሲ ወረዳ ያላግባብ በሕገወጥ መንገድ ለግለሰቦች ጥቅም ሊውል የነበረ 1,450,400 ብር የሴፍቲኔት ገንዘብና በበየዳ ወረዳ ሳትኮን የመንገድ ሥራ ተቋራጭ የሠራተኞችን የሥራ ግብር ለመንግሥት ገቢ መደረግ የነበረበትን ሦስት ሚሊዮን ብር በጥቆማ እንዲከፍል መደረጉን ተናግረዋል፡፡ባለሙያው 2,184 ካሬ ሜትር የከተማ ቦታ ማዳን መቻሉንም ገልጸዋል፡፡ ለአብነትም በምንጃር ሸንኮራ ወረዳ አረርቲ ከተማ ከአዋጅና ከመመርያ ውጪ በማኅበራት ተደራጅተው በሕገወጥ መንገድ ሊወሰድ የነበረ 884 ካሬ ሜትር መሬት፣ በደቡብ ወሎ ዞን ከለላ ወረዳ ልጓም ከተማ ንዑስ ማዘጋጃ ቤት ሕገወጥ በሆነ መንገድ ለግለሰቦች ተሰጥቶ የነበረ 1,300 ካሬ ሜትር መሬት ማዳን እንደተቻለ አስታውቀዋል፡፡በክልሉ የሙስና ትግሉን ለማጠናከር በተሠራው ሥራም በድምሩ 1,606 ጥቆማዎች ቀርበው ከነዚህ መካከል 1,106 ጥቆማዎች የሙስና ወንጀሎች ሆነው በኮሚሽኑ የፀደቁ፣ 125 ጥቆማዎች የሙስና ወንጀል ሆነው ሥልጣኑ የሌላ የሆኑ፣ 365 ጥቆማዎች የሙስና ወንጀል ባህሪ እንደሌላቸውና አሥር ጥቆማዎች ደግሞ ባህሪያቸው ሳይለዩ ወደሚቀጥለው ዓመት መሸጋገራቸውን አቶ ዮሐንስ አብራርተዋል፡፡ጥቆማዎቹ 252 ከመሬት ጋር የተያያዙ፣ 45 ከግብርና ከታክስ፣ 121 ከግዥና ከኮንስትራክሽን፣ 61 ከፍትሕና ከአስተዳደር፣ 167 ሐሰተኛ ሰነድ ከመፍጠርና ከመገልገል ጋር የተያያዙና 460 ያህሉ ደግሞ ሌሎች መሆናቸውን አስረድተዋል፡፡በበጀት ዓመቱ ከታዩ መዛግብቶች መካከልም 516 መዛግብቶች በኮሚሽኑ መርማሪዎች የተጣሩና 457 መዛግብቶች ደግሞ በፖሊስ መርማሪዎች የተጣሩ መሆናቸውን አቶ ዮሐንስ አውስተዋል፡፡በቅጣት ለመንግሥት ገቢ እንዲደረግ የተወሰነ ጥሬ ገንዘብን በተመለከተ በዋናው ኮሚሽን 349,466 ብር፣ በደሴ ቅርንጫፍ ጽሕፈት ቤት 89,200 ብርና በደብረ ብርሃን ቅርንጫፍ ጽሕፈት ቤት ብር 344,400 በድምሩ 948,066 ብር በቅጣት ለመንግሥት ገቢ እንደተደረገ አቶ ዮሐንስ ገልጸዋል፡፡